La Corporació municipal de Llíria rep a la jugadora de bàsquet Lucía Rivas
18 de desembre de 2024

Una representació de la Corporació municipal de Llíria, encapçalada per l'alcalde Joanma Miguel i el regidor d'Esport Nico Marco, ha oferit esta vesprada una recepció a la jugadora de bàsquet de la localitat Lucía Rivas Palmer. L'Ajuntament edetà ha volgut reconéixer així els èxits aconseguits enguany per l'esportista amb els seus equips.

Lucía Rivas va aconseguir, este estiu, la medalla de plata amb la selecció espanyola en l'Eurobasket U18 i es va proclamar també, esta passada temporada, subcampiona d'Espanya en categoria júnior amb el València Basket Club. A més, ja va aconseguir el subcampionat d'Europa U16 amb el combinat nacional en 2022. La jugadora milita actualment en La Cordà de Paterna NB en la LF Challenge, la segona divisió del bàsquet femení.

L'alcalde Joanma Miguel ha destacat que Lucía Rivas “és exemple de la importància que té el bàsquet a la nostra ciutat, amb una família totalment implicada en este esport que ha donat grans èxits i jugadors al llarg de la seua història. Per això, li manifestem la nostra admiració i li desitgem tot el millor en una prometedora carrera esportiva que s'està llaurant ja a base de molt esforç i talent”.

Per part seua, l'edil d'Esport, Nico Marco, ha assenyalat que per a Llíria “és un orgull comptar amb esportistes amb este potencial, i que a més s'haja convertit en un referent femení en el bàsquet, que segur servirà d'exemple a moltes jugadores de la nostra localitat que viu amb tanta intensitat este esport”.